Direktno.rs

"Da li veruješ meni, ili misliš svojom glavom" stih je Partibrejkersa, koji je očigledno postao moto predsednika Srbije Aleksandra Vučića, ubeđenog da je za osam godina šefovanja državom i medijima, uspeo da ubedi sve da veruju njemu. Ipak, svet mu je srušila voditeljka Jovana Joksimović.

Već se kao mantra ponavlja da je Srbija najuspešnija, najbolja, najprosperitetnija, najbogatija i sve što druge nisu, što iz usta ministara, poslanika, predsednika zemlje, predsednice Vlade, što iz usta režimskih novinara, voditelja, sa naslovnica tabloida.

Tako je predsednik Srbije, u nameri da još malo ubeđuje građane kako su im džepovi puni, uzdajući se da su im glave prazne, gostujući na televiziji "Prva", nastavio sa ovom taktikom.

- Mi smo našli još para, pa mislimo da - zaleteo je predsednik da ispriča kako će svakome dati po 100 evra, kada se voditeljka zasmejala...

Kao na vic.

A kako i ne bi. Te, nabavili smo respiratore "ispod ruke", te "tajni agenti išli po njih", koferi nuđeni, preotimano, lažno obećavano, on se izborio... Svi mu zavide. Evropa aplaudira. Svet se divi.

Te najveći smo proizvođači kvasca u Evropi, te kupili smo zlato... Kada gledaju predsednika i slušaju šta on priča, građani pomisle da žive u Švajcarskoj.

- Imamo mi pare! Ja nisam slučajno govorio da ćemo brže da rastemo od svih drugih. Zato sam se živ pojeo što nas je korona zadesila - rekao je Vučić na pitanje Jovane Joksimović odakle novac.

Nije potrebno imati detektor laži da biste prepoznali da nešto ne štima. Dovoljno je da ste samo prevazišli bajke, ili da pogledate u novčanik pa vidite da li vam se govori istina. Dovoljno je da pogledate u frižider, u sopstvenu kuću, u garderober, da prošetate ulicom...

Pa, možda se i vama omakne smeh. Od muke.